Juan, greve av Barcelona

Juan av Spania, også kjent som Juan, greve av Barcelona og Juan de Borbón (født 20. juni 1913 i San Ildefonso ved Segovia, død 1. april 1993 i Pamplona), var en spansk infante, tronfølger og tronpretendent. Han var sønn av kong Alfonso XIII av Spania og far til kong Juan Carlos I. 

 Bakgrunn 
Juan var tredje sønn av kong Alfonso. Han tjenestegjorde som offiser i marinen inntil kongefamilien i 1931 reiste i eksil da Spania ble republikk. Han var så ved Royal Naval College i Storbritannia.«Obituary: Don Juan de Borbon», The Independent, 2. april 1993. 

 Tronfølger 
Han ble tronfølger etter at den eldste broren, Alfonso frasa seg sin arverett for å gifte seg borgerlig med en skilt kvinne. Den nest eldste broren, Jaime, var døvstum og frasa seg også sin arverett. I 1933 fikk Juan tittelen fyrste av Asturias og greve av Barcelona. 

Etter at faren døde i 1941, benyttet han tittelen greve av Barcelona.«Borbón y Battenberg, Juan de. Conde de Barcelona (1913-1993)», La web de las biografías.

 Ekteskap og barn 
Han giftet seg i 1935 med María de las Mercedes de Borbón y Orleans. Paret fikk to sønner og to døtre. 
 Pilar (født 1936)
 Juan Carlos (født 1938)
 Margarita (født 1939)
 Alfonso (født 1941)

 Eksil og restaurasjon 
mini|Monument over Juan i Madrid
I 1946 flyttet Juan og familien til Portugal. Juan arbeidet for å få gjenopprettet monarkiet i Spania, men hadde et vanskelig forhold til statssjef Francisco Franco. I 1949 erklærte Franco imidlertid landet som monarki med seg selv som livsvarig statssjef og med rett til å utpeke sin kongelige etterfølger. Samme år godtok Juan Francos forslag om at sønnene, Juan Carlos og Alfonso, skulle få sin utdannelse i Spania. Juan så på dette som en mulighet for å få monarkiet gjenopprettet. 

I 1969 ble sønnen Juan Carlos utpekt til tronfølger av Franco. Juan var skuffet over dette. Han styrket etter hvert kontakten med den demokratiske opposisjonen og arbeidet for å gjøre Spania etter Franco til et demokratisk monarki basert på folkeviljen. I juni 1975 ble han landsforvist for å ha kritisert regjeringen. 

Forholdet til sønnen ble bedret da det viste seg at Juan Carlos, som ble konge etter Francos død i 1975, også ønsket å føre Spania i demokratisk retning. Den 14. mai 1977 frasa Juan seg sin rett til tronen.

 Referanser 

Kategori:Grever av Barcelona
Kategori:Huset Bourbon
Kategori:Personer fra provinsen Segovia